INDOKOLÁS

A fenntarthatóság erősítése és az ír gazdasági program likviditási szükségletének enyhítése érdekében, továbbá összhangban az euróövezet állam és kormányfői, valamint az EU intézményei által 2011. július 21-én kiadott nyilatkozattal, az Írországnak nyújtandó uniós pénzügyi támogatásról szóló 2011/77/EU tanácsi végrehajtási határozatot módosítani kell. A módosítások mindenekelőtt a következőkre vonatkoznak:

i) a kamatrés nullára való csökkentése annak érdekében, hogy összhangba kerüljön a fizetésimérleg-támogatási mechanizmussal,

ii) az egyes részfolyósítások futamidejének megnövelésével a támogatás átlagos futamidejének meghosszabbítása legfeljebb 7,5 évről legfeljebb 12,5 évre annak érdekében, hogy az EFSM (európai pénzügyi stabilizációs mechanizmus) keretében megvalósuló lehívásokra legfeljebb 30 éves futamidőn belül sor kerülhessen.

A kamatrés csökkentése valamennyi folyósításra alkalmazandó (azaz mind a már lehívott, mind pedig a jövőben lehívni szándékozott összegekre), az átlagos futamidő meghosszabbítása pedig a jövőben lehívni szándékozott összegek hosszabb futamidővel történő folyósítása által valósul meg. A már folyósított kifizetések futamidejének meghosszabbítása nem lehetséges, tekintettel az EU által nyújtott hitelek back-to-back jellegére. A Bizottság gondoskodik arról, hogy a jövőben folyósítandó összegek futamideje biztosítsa az uniós költségvetés mozgásterének megfelelő kezelését.

Jelenleg az EFSM keretében Írországnak folyósított hitel kamatrése 292,5 bázispont, a teljes támogatásra legfeljebb biztosítható 7,5 éves átlagos futamidő mellett, míg az egyes részfolyósítások futamideje 2 és 15 év között van. Ezen feltételek mellett eddig három részfolyósításra került sor Írország részére, melyek lejárata 2015 (2,5 %-os szelvény), 2018 (3.25%-os szelvény) és 2021 (3,5%-os szelvény). Az Írországnak eddig folyósított EFSM-kifizetések átlagos futamideje 6,88 év volt.

Meg kell jegyezni, hogy a módosítás következtében várható megtakarítás fokozza a fenntarthatóságot és javítja a program likviditási kilátásait. Ezen túlmenően a programvégrehajtás hitelességének javulása közvetetten a bizalom erősödését is eredményezi. Ennek következtében javulnak az állam kölcsönfelvételi feltételei, valamint a magánszektort érintő átgyűrűző hatások. Ezek a közvetett hatások mind a hitelező, mind a hitelfelvevő országok számára előnyökkel járnak.

Tekintettel a fenti magyarázatra a Bizottság úgy véli, hogy az Írországnak nyújtandó EFSM-hitel kamatrésének csökkentését és átlagos futamidejének meghosszabbítását eredményező módosítások hozzájárulnak a program célkitűzéseinek megvalósításához.

2011/0247 (NLE)

Javaslat

A TANÁCS VÉGREHAJTÁSI HATÁROZATA

az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre[1] és különösen annak 3. cikke (2) bekezdésére,

tekintettel az Európai Bizottság javaslatára,

mivel:

1. A Tanács Írország kérésére pénzügyi támogatást nyújtott az országnak (2011/77/EU végrehajtási határozat[2]), amelynek célja a bizalom visszaállítására, a gazdaság fenntartható növekedéséhez való visszatérés lehetővé tételére, valamint Írország, az euróövezet és az Unió pénzügyi stabilitásának megőrzésére irányuló határozott gazdasági és pénzügyi reformprogramhoz való hozzájárulás.

2. Az euróövezet állam- és kormányfői, valamint az EU intézményei által 2011. július 21-én kiadott nyilatkozattal összhangban, a futamidők meghosszabbítása és a kamatrés csökkentése hozzájárul a program célkitűzéseinek megvalósításához.

3. A likviditási és a fenntarthatósági célkitűzések erősítésének érdekében indokolt, hogy ez a határozat a már kifizetett részfolyósításokra is vonatkozzon.

4. E fejlemények ismeretében a 2011/77/EU végrehajtási határozatot módosítani kell,

ELFOGADTA EZT A HATÁROZATOT:

1. cikk

A 2011/77/EU végrehajtási határozat 1. cikke a következőképpen módosul:

1. Az (1) bekezdés helyébe a következő szöveg lép:

„(1) Az Unió hitelt bocsát Írország rendelkezésére legfeljebb 22,5 milliárd EUR összegben, legfeljebb 12,5 éves átlagos futamidővel. A hitel egyes részfolyósításainak futamideje nem haladhatja meg a 30 évet.”

2. Az (5) bekezdés helyébe a következő szöveg lép:

„(5) Minden egyes részlet esetében Írország viseli az uniós finanszírozás költségét.”

2. cikk

Az 1. cikk (1) bekezdésének első mondata, valamint az 1.cikk (2) bekezdése a hitel azon részleteire is alkalmazandó, melyeket e határozat hatálybalépését megelőzően folyósítottak.

3. cikk

Ennek a határozatnak Írország a címzettje.

4. cikk

A határozatot az Európai Unió Hivatalos Lapjában ki kell hirdetni.

Kelt

a Tanács részéről

az elnök

[1] HL L 118., 2010.5.12., 1. o.

[2] HL L 30., 2011.2.4., 34. o.